冷泉堂
作者：宋孝宗
朝代：宋

paragraphs: 山中秀色何佳哉，一峯獨立名飛來。
參差翠麓儼如畫，石骨蒼潤神所開。
忽開彷像來宮囿，指顧已驚成列岫。
規模絕似靈隠前，面勢恍疑天竺後。
孰云人力非自然，千巖萬壑藏雲烟。
上有崢嶸倚空之翠嶺，下有潺湲漱玉之飛泉。
一堂虛敞臨清沼，密蔭交加森羽葆。
山頭草木四時春，閲盡歲寒人不老。
聖心仁智情幽閒，壺中天地非人間。
蓬萊方丈渺空闊，豈若坐對三神山。
日長雅趣超塵俗，散步逍遥快心目。
山光水色無盡時，長將挹向杯中淥。